KOMUNIKAZZJONI TAL-KUMMISSJONI KOMUNIKAZZJONI MILL-KUMMISSJONI LILL-PARLAMENT EWROPEW, LILL-KUNSILL EWROPEW, LILL-KUNSILL U LILL-BANK ĊENTRALI EWROPEW

Ir-Raba’ Rapport tal-Progress dwar it-tnaqqis tas-self improduttiv u iktar tnaqqis tar-riskju fl-Unjoni Bankarja

# Introduzzjoni

Unjoni Bankarja kompluta hija essenzjali biex jiġi żgurat li l-Unjoni Ekonomika u Monetarja ssir iktar reżiljenti għal skossi ekonomiċi negattivi fil-ġejjieni billi jkun possibbli li r-riskji jinqasmu iktar b’mod transfruntier. Kif ġie spjegat fil-Komunikazzjoni “L-Approfondiment tal-Unjoni Ekonomika u Monetarja tal-Ewropa: is-sitwazzjoni erba’ snin wara r-Rapport tal-Ħames Presidenti”, it-tlestija tal-Unjoni Bankarja tkun ta’ spinta sinifikanti għall-kunfidenza fis-settur bankarju u b’mod iktar wiesa’ fl-Unjoni Ekonomika u Monetarja.

Sabiex ikun possibbli li jsir tali progress, l-Unjoni u l-Istati Membri tagħha għamlu sforzi sinifikanti biex jitnaqqsu r-riskji. Kif ġie elaborat f’dan ir-rapport tal-progress, dan ħalla l-frott. Dan ir-rapport tal-progress juri l-miżuri determinati meħuda fl-aħħar snin biex tiġi indirizzata l-isfida ta’ self improduttiv (NPLs, non-performing loans), wieħed mill-oqsma ewlenin għat-tnaqqis tar-riskju fis-settur bankarju Ewropew. Minħabba diversi raġunijiet, inkluż il-kriżi finanzjarja u r-reċessjonijiet sussegwenti, iżda wkoll minħabba t-tislif imprudenti u valutazzjoni inadegwata tal-affidabbiltà kreditizja, ħafna mutwatarji (persuni kif ukoll kumpaniji), partikolarment fl-Istati Membri li ffaċċjaw reċessjonijiet twal jew profondi, ma kinux kapaċi jħallsu lura s-self tagħhom u wħud minnhom saħansitra fallew. B’konsegwenza ta’ dan, ħafna banek kellhom akkumulazzjoni ta’ NPLs fuq il-karti tal-bilanċ tagħhom.

L-isforzi li saru matul dawn l-aħħar snin u l-frott li ħallew (u li se jkomplu jħallu) għandhom l-għeruq tagħhom fil-ġabra komprensiva ta’ miżuri deskritti fil-“Pjan ta’ Azzjoni biex jiġu indirizzati l-NPLs fl-Ewropa” tal-Kunsill ECOFIN[[1]](#footnote-2). L-implimentazzjoni ta’ dan il-Pjan ta’ Azzjoni kważi waslet fi tmiemha. Bi tweġiba għal dan il-Pjan ta’ Azzjoni u lil hinn mill-Pjan Direzzjonali tal-Kunsill tal-2016, il-Kummissjoni ppreżentat pakkett komprensiv u ddedikat ta’ miżuri f’Marzu 2018 biex tkompli tnaqqas l-NPLs. Il-Kunsill qabel ukoll li jerġa’ lura għall-kwistjoni tal-NPLs fuq bażi regolari u li jivvaluta l-progress li jkun sar fuq il-bażi ta’ rendikont mill-Kummissjoni. Din il-Komunikazzjoni hija r-raba’ rapport tal-progress tal-Kummissjoni f’dan il-kuntest. Għaldaqstant isservi ta’ kontribuzzjoni għall-Kunsill Ewropew f’Ġunju, li se jiddiskuti l-Aġenda Strateġika tal-UE għall-perjodu 2019–2024, inkluż l-Unjoni Ekonomika u Monetarja.

Saru passi importanti biex jitnaqqas l-istokk eżistenti ta’ NPLs u għall-prevenzjoni ta’ akkumulazzjoni ġdida fil-futur. Filwaqt li l-istokks ta’ NPLs għadhom għoljin f’xi Stati Membri, jenħtieġ li jiġi enfasizzat li qed isir progress biex jiġu indirizzati. Huwa kruċjali li l-partijiet ikkonċernati rilevanti kollha jibqgħu jagħmlu dan l-isforz biex il-kwistjoni tiġi kompletament solvuta maż-żmien.

# Il-kuntest usa’: tnaqqis tar-riskju fl-Unjoni

Matul l-aħħar għaxar snin, l-Unjoni u l-Istati Membri tagħha għamlu sforzi sostanzjali biex jitnaqqas ir-riskju fis-settur bankarju[[2]](#footnote-3). Wara l-kriżi finanzjarja ġew introdotti firxa wiesgħa ta’ miżuri li: (1) saħħew is-solvenza, l-ingranaġġ u l-pożizzjonijiet tal-likwidità tal-banek b’modi sinifikanti u prattiċi; (2) tejbu b’mod sostanzjali l-governanza fis-settur bankarju u s-superviżjoni tas-settur; u (3) tejbu b’mod sinifikanti r-riżolvibbiltà tal-banek. Il-medja tal-proporzjonijiet tal-kapital ta’ Grad 1[[3]](#footnote-4) tal-banek taż-żona tal-euro sorveljati direttament mill-Mekkaniżmu Superviżorju Uniku baqgħu stabbli, u kienu jammontaw għal 15,54 % fi Q4-2018 meta mqabbla ma’ 15,63 % fi Q4-2017[[4]](#footnote-5). Dan it-tisħiħ tal-pożizzjonijiet kapitali huwa rifless ukoll fil-proporzjonijiet ta’ ingranaġġ ogħla. Il-proporzjon ta’ ingranaġġ medju[[5]](#footnote-6) għadu ogħla sew mir-rekwiżit ta’ 3 %, b’5,28 % fi Q4-2018 meta mqabbel ma’ 5,41 % fi Q4-2017. Il-banek taż-żona tal-euro żammew ukoll ir-reżiljenza tagħhom għax-xokkijiet tal-likwidità, hekk kif il-proporzjon tal-kopertura tal-likwidità għadu għoli b’145,61 % fi Q4-2018, meta mqabbel ma’ 143,56 % fi Q4-2017. Dan kollu jagħti xhieda tal-azzjoni determinata meħuda biex jitnaqqas ir-riskju fiż-żona tal-euro.

Kif deskritt fil-Komunikazzjoni tagħha dwar l-Unjoni Bankarja tal-2017[[6]](#footnote-7) u kkonfermat mit-Tieni u mit-Tielet Rapport tal-Progress dwar it-Tnaqqis tal-NPLs[[7]](#footnote-8), il-Kummissjoni ressqet iktar miżuri sostanzjali u kumplimentari biex jitnaqqsu r-riskji u tissaħħaħ ir-reżiljenza tas-settur bankarju Ewropew. B’mod partikolari, minbarra l-miżuri speċifiċi dwar l-NPLs, imsemmija iktar fid-dettall hawn taħt, bħala parti mill-isforzi tal-Kummissjoni f’dawn l-aħħar xhur ġew stabbiliti xi stadji ewlenin:

* L-ewwel nett, il-Parlament Ewropew u l-Kunsill qablu fuq il-“pakkett bankarju”, li bih effettivament jinħoloq qafas iktar robust għar-regolazzjoni u għas-superviżjoni tal-banek[[8]](#footnote-9). Dan huwa pass importanti fl-implimentazzjoni tal-istandards internazzjonali, u fit-tlestija tal-aġenda regolatorja ta’ wara l-kriżi. Dan iżid ir-reżiljenza tal-banek tal-UE u jtejjeb il-kapaċità ta’ self tagħhom għas-sostenn tal-ekonomija reali tal-UE; u
* It-tieni nett, il-koleġiżlaturi qablu fuq id-Direttiva dwar oqfsa ta’ ristrutturar preventiv u tat-tieni opportunità, kif ukoll miżuri sabiex tiżdied l-effiċjenza tal-proċeduri tar-ristrutturar, tal-insolvenza u tal-ħelsien mid-dejn, li hija bbażata fuq sistemi li diġà jaħdmu tajjeb fl-Istati Membri[[9]](#footnote-10). Din se tinkoraġġixxi negozji vijabbli biex jirristrutturaw kmieni fl-interess tal-preservazzjoni tal-valur u biex jiġu salvati kemm jista’ jkun postijiet tax-xogħol. Din se tagħti wkoll ċans ieħor lill-intraprendituri onesti biex jibdew negozju ġdid minflok ma jiġu penalizzati għal falliment tan-negozju. Dan ifisser li ttieħed pass kruċjali, peress li regoli effettivi dwar ir-ristrutturar u l-insolvenza huma essenzjali għall-prevenzjoni u għat-tnaqqis tal-NPLs.

Il-Kummissjoni tilqa’ l-adozzjoni ta’ dawn iż-żewġ proposti u titlob l-implimentazzjoni f’waqtha tagħhom.

# Żviluppi reċenti tas-self improduttiv

Il-proporzjonijiet tas-self improduttiv komplew jonqsu fit-tielet trimestru tal-2018. L-aħħar ċifri juru li l-proporzjon tas-self improduttiv gross għall-banek kollha tal-UE kompla jonqos għal 3,3 % (Q3-2018), bi tnaqqis ta’ madwar 1,1 punt perċentwali minn sena għal sena (ara l-Figura 1). Dan segwa u kkonferma x-xejra ġenerali negattiva sa minn Q4‑2014. Għaldaqstant, bħala medja fl-UE l-proporzjon tas-self improduttiv qed jilħaq il-livell ta’ qabel il-kriżi (ara l-Figura 2). Il-proporzjon tal-proviżjonament[[10]](#footnote-11) ukoll kompla jiżdied u kien 59,4 % (Q3‑2018).

**Figuri 1 u 2: il-proporzjon tas-self improduttiv fl-Unjoni**



Iċ-ċifri trimestrali l-iktar reċenti wrew li l-proporzjonijiet tas-self improduttiv komplew neżlin fi kważi l-Istati Membri kollha. Madankollu, is-sitwazzjoni għadha tvarja b’mod sinifikanti bejn l-Istati Membri (ara t-Tabella 2). Fi tmiem Q3-2018, il-banek f’14-il Stat Membru kellhom proporzjonijiet tas-self improduttiv pjuttost baxxi ta’ inqas minn 3 %, filwaqt li wħud minnhom kellhom proporzjonijiet ogħla b’mod konsiderevoli – tliet Stati Membri kellhom proporzjon ta’ iktar minn 10 %[[11]](#footnote-12). Anki fl-Istati Membri li għandhom proporzjonijiet tas-self improduttiv relattivament għoljin, fil-biċċa l-kbira tal-każijiet qed isir progress inkoraġġanti u sostnut minħabba taħlita ta’ azzjonijiet ta’ politika u tkabbir ekonomiku.

#  Tabella 2: self improduttiv u provvedimenti skont l-Istati Membri[[12]](#footnote-13)

Sors:il-Bank Ċentrali Ewropew, *Data* Bankarja Konsolidata. Kalkoli mis-servizzi tal-Kummissjoni (DĠ FISMA).

Azzjoni determinata mill-banek u minn dawk li jfasslu l-politika, partikolarment fl-Istati Membri b’livelli ta’ NPLs relattivament għoljin, iffaċilitat dan it-tnaqqis fl-NPLs u fil-proporzjonijiet tal-NPLs. Barra minn hekk, il-Kummissjoni kompliet taħdem b’mod kostruttiv mal-Istati Membri, biex fil-qafas tar-regoli tal-UE dwar l-għajnuna mill-Istat u l-banek ikunu possibbli soluzzjonijiet adattati għall-banek individwali, bl-objettiv ċar li jiġu limitati l-ispejjeż għall-kontribwenti filwaqt li jiġi żgurat li d-depożituri jibqgħu kompletament protetti f’kull ħin. B’dan il-mod saru possibbli tranżazzjonijiet li neħħew madwar EUR 112-il biljun ta’ NPLs grossi mill-karti tal-bilanċ tal-banek matul l-aħħar tliet snin (inklużi madwar EUR 82 miljun fl-Italja; madwar EUR 24 biljun fil-Portugall; madwar EUR 6 biljun f’Ċipru).

Madankollu, jenħtieġ li l-Unjoni u l-Istati Membri tagħha jibqgħu kostanti fl-isforzi tagħhom. Jenħtieġ li nkunu konxji tal-effetti potenzjali ta’ tnaqqis fir-ritmu ekonomiku. L-indirizzar tal-NPLs f’dawn l-aħħar snin irċieva spinta siewja minn ċirkostanzi ekonomiċi b’saħħithom. Jekk nibqgħu nagħmlu sforzi kollettivi, ikun possibbli li l-NPLs jiġu indirizzati bil-manjiera l-iktar deċiżiva possibbli, u b’hekk tiżdied ir-reżiljenza tagħna għal xokkijiet negattivi potenzjali fil-futur.

Il-varjazzjoni fil-proporzjonijiet tal-NPLs fost l-Istati Membri tirrifletti impatt asimetriku persistenti tal-kriżi finanzjarja. Minkejja l-progress inkoraġġanti ġenerali, l-NPLs għadhom jippreżentaw riskju (għalkemm qed jonqos) għall-vijabbiltà tal-banek l-iktar milquta kif ukoll għat-tkabbir ekonomiku u għall-istabbiltà finanzjarja f’xi Stati Membri. Billi jkomplu jitnaqqsu l-NPLs tkun tista’ tinkiseb iktar konverġenza fost l-Istati Membri. Il-volum totali ta’ NPLs fl-Unjoni issa jammonta għal EUR 786 biljun[[13]](#footnote-14). Jenħtieġ li tingħata attenzjoni kontinwa lill-proċessi tar-ristrutturar tad-dejn, tal-insolvenza u tal-irkupru tad-dejn, li f’ħafna każijiet jistgħu jibbenefikaw b’mod sinifikanti minn riformi addizzjonali. Oqfsa tal-eżekuzzjoni u tal-insolvenza effiċjenti u prevedibbli huma kruċjali biex il-banek jingħataw appoġġ fl-indirizzar tal-istokks tagħhom ta’ NPLs u biex tiġi evitata l-akkumulazzjoni tagħhom fil-futur. Jekk din il-kwistjoni importanti tiġi indirizzata b’mod effettiv, dan ikun iservi ta’ impuls b’saħħtu għal iktar tnaqqis fl-NPLs. L-armonizzazzjoni tal-leġiżlazzjoni f’dan il-qasam hija sfida minħabba r-rabtiet mill-qrib ma’ diversi oqsma tal-liġi li jaqgħu taħt il-ġuriżdizzjoni nazzjonali, kif ukoll ma’ għażliet tal-politika pubblika li jmorru lil hinn mill-kwistjoni tal-NPLs.

It-tkabbir sostenibbli tas-swieq sekondarji għall-NPLs huwa fattur essenzjali bl-istess mod. Jenħtieġ li l-isforzi kollettivi mill-Istati Membri u mill-awtoritajiet tal-UE ma jinsewx il-potenzjal li għadu mhux sfruttat ta’ suq sekondarju li jiffunzjona tajjeb, mhux biss biex jiġu indirizzati l-istokks attwali ta’ NPLs imma wkoll biex ikun ipprovdut żbokk għall-flussi futuri, peress li tali suq jista’ jikkontribwixxi b’mod deċiżiv biex jipprevjeni akkumulazzjoni ġdida ta’ NPLs fuq il-karti tal-bilanċ tal-banek. Jenħtieġ li l-miżuri politiċi rilevanti (ara wkoll hawn isfel) ikunu mmirati b’mod kontinwu lejn l-iżvilupp ulterjuri tas-suq sekondarju biex jiġi stimulat u miżmum il-momentum irreġistrat bħalissa f’diversi Stati Membri.

# Progress fl-implimentazzjoni tal-Pjan ta’ Azzjoni tal-Kunsill

Fil-Pjan ta’ Azzjoni tiegħu, il-Kunsill qabel li jerġa’ lura għall-kwistjoni tal-NPLs fuq bażi regolari, sabiex jieħu kont tal-evoluzzjoni tagħhom fl-Unjoni u biex jivvaluta l-progress li sar fl-implimentazzjoni tal-Pjan ta’ Azzjoni, abbażi ta’ rendikont tas-sitwazzjoni mill-Kummissjoni. It-Tabella 3 turi li saru passi importanti lejn l-implimentazzjoni sħiħa tal-Pjan ta’ Azzjoni.

# Tabella 3: progress fl-implimentazzjoni tal-Pjan ta’ Azzjoni





* 1. **Kopertura suffiċjenti mill-banek għat-telf mis-self, għal NPLs futuri**

Bħala parti mill-pakkett tal-proposti tagħha dwar l-NPLs, ippreżentat f’Marzu 2018, il-Kummissjoni pproponiet Regolament li jemenda r-Regolament dwar ir-Rekwiżiti ta’ Kapital (“CRR”)[[14]](#footnote-15), li jintroduċi “kontinġenza prudenzjali statutorja” għall-prevenzjoni tar-riskju li ma jinħoloqx proviżjonament suffiċjenti għall-NPLs futuri. Ir-Regolament ġie adottat f’April 2019[[15]](#footnote-16).

Ir-Regolament jesiġi li l-banek ikollhom kopertura suffiċjenti għat-telf mis-self (jiġifieri livelli ta’ kopertura minimi komuni) għal selfiet maħruġa ġodda, f’każ li dawn isiru skoperturi improduttivi (NPEs, non-performing exposures).Jekk bank ma jkunx jilħaq il-livell ta’ kopertura minimu applikabbli, dan ikollu jnaqqas id-defiċit mill-fondi tiegħu stess.

Skont is-soluzzjoni ta’ kontinġenza prudenzjali, ir-rekwiżit ta’ kopertura minima applikabbli jiddependi fuq żewġ varjabbli tal-input ewlenin:

* jekk l-NPE hijiex kompletament jew parzjalment iggarantita permezz ta’ protezzjoni tal-kreditu eleġibbli (fis-sens tas-CRR); u
* l-perjodu ta’ żmien li skopertura tkun ġiet ikklassifikata bħala improduttiva għalih.

Ir-rekwiżiti ta’ kopertura għall-banek jiżdiedu b’mod progressiv sa 100 %, wara tliet snin għall-NPEs mhux iggarantiti, u wara disa’ u seba’ snin għall-NPEs iggarantiti bi proprjetà immobbli u għall-NPEs iggarantiti bi protezzjoni tal-kreditu eleġibbli oħra, rispettivament. Dan l-approċċ jirrifletti r-riskju ikbar li jirriżulta minn NPEs “qodma”, anke jekk ikunu ggarantiti: iktar ma l-NPEs idumu fuq il-karti tal-bilanċ tal-banek, dawn inqas jirnexxilhom jirkupraw flushom. L-objettiv tal-miżura huwa li tinċentiva mmaniġġjar tal-NPEs proattiv u f’waqtu min-naħa tal-banek. Dan huwa importanti billi rkupri li jirnexxu u miżuri ta’ tolleranza vijabbli normalment iseħħu matul l-ewwel snin wara li skopertura tiġi klassifikata bħala improduttiva.

Sabiex tiġi żgurata ċ-ċertezza tad-dritt u l-konsistenza fil-qafas prudenzjali, ir-Regolament qed jintroduċi wkoll definizzjoni komuni għall-“iskoperturi improduttivi” (NPE), f’konformità ma’ dik diġà użata għall-finijiet tar-rappurtar superviżorju.

Kollox ma’ kollox, is-soluzzjoni ta’ kontinġenza prudenzjali se tnaqqas ir-riskji għall-istabbiltà finanzjarja li jinħolqu minn livelli għoljin ta’ NPEs li ma jkunux koperti biżżejjed, billi tipprevjeni l-akkumulazzjoni jew iż-żieda ta’ dawn l-NPEs b’effetti spillover potenzjali, partikolarment f’kundizzjonijiet tas-suq taħt stress. Fl-istess waqt, dan jiżgura wkoll li l-istituzzjonijiet ikollhom biżżejjed kopertura għat-telf minn NPEs, u b’hekk jiġu protetti l-profittabbiltà, il-kapital u l-ispejjeż għall-finanzjament tagħhom fi żminijiet ta’ stress. Min-naħa l-oħra, dan ikun jikkontribwixxi għal possibbiltajiet tal-finanzjament stabbli u inqas proċikliċi għall-unitajiet domestiċi u għan-negozji.

* 1. **Direttiva dwar is-servizzjanti tal-kreditu, ix-xerrejja tal-kreditu u l-irkupru tal-kollateral**

Bid-Direttiva proposta[[16]](#footnote-17), il-banek ikunu jistgħu jittrattaw is-self li jsir improduttiv b’mod iktar effiċjenti, billi jtejbu l-kundizzjonijiet sabiex: (1) ibigħu l-kreditu lil partijiet terzi f’suq sekondarju; jew inkella (2) jużaw il-kollateral użat biex jiġi ggarantit il-kreditu.

Wieħed mill-objettivi ċentrali tal-proposta huwa li jitrawwem l-iżvilupp tas-swieq sekondarji fejn il-banek ikunu jistgħu jbigħu l-NPLs, kemm fil-livell nazzjonali kif ukoll fl-Istati Membri, filwaqt li jinżamm livell għoli ta’ protezzjoni tal-mutwatarji. Sabiex jintlaħaq dan l-objettiv, id-Direttiva tintroduċi reġim armonizzat u inqas restrittiv għax-xerrejja u għas-servizzjanti tal-kreditu u telimina ostakli bla bżonn għal attività transfruntiera. Din tkun ta’ stimulu għall-iżvilupp ulterjuri ta’ suq sekondarju li jiffunzjona tajjeb u b’hekk tkun ta’ kontribuzzjoni importanti għat-tnaqqis tal-istokks attwali ta’ NPLs.

Sabiex jintlaħaq it-tieni objettiv ċentrali, il-Kummissjoni pproponiet mekkaniżmu supplimentari għall-irkupru extraġudizzjarju aċċellerat ta’ kollateral. B’dan il-mekkaniżmu, il-banek u l-mutwatarji kummerċjali (mhux konsumaturi) ikunu jistgħu jiftiehmu minn qabel permezz ta’ kuntratt fuq metodu ta’ rkupru rapidu tal-kollateral mill-kreditur f’każ ta’ inadempjenza tal-mutwatarju kummerċjali. Permezz ta’ dan il-mekkaniżmu jiżdiedu ċ-ċansijiet li l-kredituri ggarantiti jirkupraw il-valur, u dan għandu jevita l-akkumulazzjoni ta’ NPLs futuri.

Iż-żewġ possibbiltajiet[[17]](#footnote-18), li din id-Direttiva toffri lill-banek biex jittrattaw l-NPLs, isaħħu lil xulxin. Tul ta’ żmien iqsar ta’ ristrutturar u valuri tal-irkupru iktar għoljin iżidu l-valur tal-NPLs kif ukoll il-prezzijiet tal-offerti fi tranżazzjonijiet possibbli tal-NPLs. Ikun ukoll iktar faċli biex jingħata prezz għal NPL kollateralizzat milli għal wieħed mhux iggarantit fi swieq sekondarji minħabba li l-valur tal-kollateral jistipula l-valur minimu ta’ NPL. Għaldaqstant, din jaf tkun ukoll raġuni għalfejn ix-xerrejja tal-kreditu jippreferu NPLs li fil-każ tagħhom tkun prevista eżekuzzjoni extraġudizzjarja aċċellerata tal-kollateral. Dan imbagħad jagħti inċentivi addizzjonali lill-istituzzjonijiet ta’ kreditu biex jużaw din il-karatteristika fil-ħruġ ta’ self ġdid. Barra minn hekk, l-armonizzazzjoni miksuba bl-eżekuzzjoni extraġudizzjarja aċċellerata tal-kollateral trawwem l-iżvilupp ta’ investituri pan-Ewropej tal-NPLs, u dan ikompli jtejjeb il-likwidità fis-suq.

Filwaqt li l-Kunsill ħa approċċ ġenerali parzjali rigward is-swieq sekondarji, in-negozjati rigward l-irkupru tal-kollateral għadhom għaddejjin. Ladarba jkun ġie kkostitwit il-Parlament Ewropew il-ġdid, jenħtieġ li d-deliberazzjonijiet dwar iż-żewġ aspetti jimxu bi prijorità. Il-konklużjoni rapida ta’ dan id-dossier, li huwa parti mill-Pjan ta’ Azzjoni tal-Kunsill, hija ta’ importanza elementari sabiex l-UE jirnexxilha tindirizza b’suċċess il-kwistjoni tal-NPLs fl-Ewropa. Għaldaqstant, il-Kummissjoni tistieden lill-koleġiżlaturi biex jilħqu ftehim malajr dwar din il-proposta importanti.

* 1. **Valutazzjoni komparattiva tar-reġimi nazzjonali tal-insolvenza**

L-immaniġġjar tal-NPLs jibbenefika minn oqfsa tal-infurzar tas-self u tal-insolvenza iktar effiċjenti u prevedibbli. Is-servizzi tal-Kummissjoni qegħdin għalhekk iwettqu valutazzjoni komparattiva tar-reġimi ta’ infurzar tas-self nazzjonali, li tinkludi kemm l-infurzar individwali kif ukoll proċeduri kollettivi tal-infurzar jew tal-insolvenza. L-għan huwa li tinkiseb stampa affidabbli tad-dewmien u tar-rati tal-irkupru tal-valur li jiffaċċjaw il-banek f’każ ta’ inadempjenzi tal-mutwatarji. Dawn ir-riżultati jiddependu ħafna fuq il-kapaċità ġudizzjarja fl-Istati Membri rispettivi. Il-progress dwar l-eżerċizzju ta’ valutazzjoni komparattiva ġie ppreżentat u diskuss mal-Istati Membri f’diversi laqgħat, b’tal-aħħar ikunu fit-13 ta’ Frar u fl-10 ta’ April 2019, inkluża l-kwistjoni tan-nuqqas ta’ aċċess għal *data* sinifikanti. F’Jannar 2019, is-servizzi tal-Kummissjoni bagħtu Talba għal Parir lill-Awtorità Bankarja Ewropea biex tiġbor u tanalizza *data* mill-banek dwar ir-rati u d-dewmien tal-irkupru fil-ġuriżdizzjonijiet differenti. Dan irid ikun ibbażat fuq *data* kwalitattiva dwar il-karatteristiċi fundamentali tar-reġimi nazzjonali tal-infurzar u tal-insolvenza. Is-servizzi tal-Kummissjoni talbu lill-Istati Membri biex jipprovdu *data* kwalitattiva.

* 1. **Pjan tekniku ddettaljat għal kumpaniji nazzjonali maniġerjali tal-assi**

Bħala parti mill-pakkett tagħha tal-NPLs, il-Kummissjoni pprovdiet lill-Istati Membri Pjan Iddettaljat għall-Kumpaniji Maniġerjali tal-Assi (KMA). Dan id-dokument jagħti gwida mhux vinkolanti u prattika dwar kif jistgħu jistabbilixxu, jekk ikunu jixtiequ hekk, KMA nazzjonali, f’konformità sħiħa mal-leġiżlazzjoni tal-UE. Huwa bbażat fuq l-aħjar prattiki mill-esperjenzi tal-passat fl-Istati Membri, sa fejn applikabbli. Il-Pjan Iddettaljat elabora xi prinċipji fundamentali, bħalma huma l-perimetru tal-assi rilevanti, il-perimetru tal-parteċipazzjoni, il-kunsiderazzjonijiet dwar il-limitu tad-daqs tal-assi, ir-regoli dwar il-valwazzjoni tal-assi, l-istruttura tal-kapital xierqa, u l-governanza u l-operazzjonijiet tal-KMA. Evidentement, jaf hemm bżonn li wħud mis-suġġerimenti tal-Pjan Iddettaljat jiġu aġġustati kif xieraq skont iċ-ċirkostanzi speċifiċi għal kull pajjiż.

Il-Kummissjoni tinnota li, wara r-rilaxx ta’ dan il-Pjan Iddettaljat, sa issa l-ebda Stat Membru għadu ma nieda l-istabbiliment ta’ KMA fil-livell nazzjonali, skont kif deskritt fil-Pjan Iddettaljat. Madankollu, id-diskussjonijiet informali ma’ xi Stati Membri indikaw li dawn qed jiġu kkunsidrati bir-reqqa. Ta’ min ifakkar li KMA jista’ jkollha suċċess biss jekk tiġi sostnuta minn (1) qafas legali u amministrattiv xieraq, li pereżempju jiffaċilita l-infurzar tad-dejn u l-aċċess għall-kollateral; u (2) politiki makrofinanzjarji sodi li jappoġġjaw l-irkupru ekonomiku. Barra minn hekk, huwa importanti li wieħed itenni li l-Pjan Iddettaljat jiċċara d-disinn permissibbli għall-KMA b’element ta’ għajnuna mill-Istat (li jridu jkunu soluzzjoni eċċezzjonali[[18]](#footnote-19)), f’konformità sħiħa mal-qafas legali tal-UE, partikolarment id-Direttiva dwar l-Irkupru u r-Riżoluzzjoni tal-Banek, ir-Regolament dwar il-Mekkaniżmu ta’ Riżoluzzjoni u r-regoli dwar l-għajnuna mill-Istat.

* 1. **Pjattaformi Ewropej għat-tranżazzjonijiet tal-NPLs**

Il-Pjan ta’ Azzjoni tal-Kunsill stieden ukoll lill-Bank Ċentrali Ewropew (BĊE), lill-Awtorità Bankarja Ewropea (ABE) u lill-Kummissjoni biex jikkunsidraw it-twaqqif ta’ pjattaformi għat-tranżazzjonijiet tal-NPLs sabiex jiġi stimulat l-iżvilupp ta’ swieq sekondarji. Fl-aħħar ta’ Novembru 2018 ġie ppubblikat dokument ta’ ħidma tal-persunal dwar it-twaqqif potenzjali ta’ dawn il-pjattaformi, abbozzat b’mod konġunt mill-persunal tal-BĊE u tal-ABE. Dan jiddeskrivi kif tali pjattaformi jistgħu jaħdmu fil-prattika.

Pjattaformi għat-tranżazzjonijiet tal-NPLs fl-Unjoni jkunu postijiet tas-suq elettroniku fejn id-detenturi ta’ NPLs — il-banek u kredituri mhux bankarji — u l-investituri interessati jistgħu jaqsmu informazzjoni dwar il-portafolli tal-NPLs u jwettqu tranżazzjonijiet bihom[[19]](#footnote-20). Tali pjattaformi għandhom il-potenzjal li jindirizzaw diversi sorsi attwali ta’ falliment tas-suq fis-suq sekondarju għall-NPLs, inkluż l-asimetrija ta’ informazzjoni bejn il-bejjiegħa u x-xerrejja u kostijiet għoljin tat-tranżazzjonijiet. Bħala riżultat, dawn ikunu jistgħu jiffaċilitaw l-aċċess tal-investituri għas-swieq tal-NPLs u jgħinu lill-banek iżidu l-bejgħ tal-NPLs u b’hekk jippermettulhom jeħilsu mill-NPLs u jnaddfu l-karti tal-bilanċ tagħhom iktar malajr, u jiksbu prezzijiet tal-bejgħ ogħla milli attwalment possibbli. Dawn il-pjattaformi jistgħu jgħinu jindirizzaw l-istokks attwali ta’ NPLs u jipprovdu mezz għat-tneħħija effiċjenti ta’ NPLs li jinġemgħu fil-futur. F’dan is-sens, dawn jistgħu jkunu investiment importanti, iżda kosteffikaċi, fl-infrastruttura, li jipprevjeni li fil-karti tal-bilanċ tal-istituzzjonijiet ta’ kreditu fil-futur jerġa’ jkun hemm akkumulazzjoni ta’ ħażniet kbar ta’ NPLs.

B’segwitu għad-dokument ta’ ħidma tal-persunal, fil-15 ta’ Jannar il-Kummissjoni organizzat diskussjoni mal-partijiet ikkonċernati tal-industrija, tal-ABE u tal-BĊE biex tagħti bidu għax-xogħol fuq il-kisba ta’ pjattaformi fl-Unjoni kollha għat-tranżazzjonijiet tal-NPLs. Din il-laqgħa ppermettiet skambju utli ta’ informazzjoni u fehmiet mal-partijiet ikkonċernati u bejniethom. Sabiex isir progress lejn dawn il-pjattaformi, jenħtieġ li l-partijiet ikkonċernati privati jaqblu dwar il-forom konkreti għall-iżvilupp u għall-ħruġ ta’ standards tal-industrija għall-pjattaformi Ewropej tal-NPLs. Sabiex jintlaħaq dan l-objettiv, il-Kummissjoni, flimkien mal-BĊE u mal-ABE, qed tkompli taqdi rwol ewlieni fil-faċilitazzjoni ta’ progress konkret fl-iżvilupp ta’ pjattaformi tal-NPLs fl-Unjoni kollha. Fil-pass li jmiss il-Kummissjoni se torganizza t-tieni diskussjoni mal-partijiet ikkonċernati.

# Konklużjonijiet

Kif jidher biċ-ċar f’dan ir-Rapport tal-Progress, it-tnaqqis tar-riskju fis-settur bankarju tal-UE żamm il-momentum qawwi li bena fl-aħħar snin. Ir-riskji għadhom qed jiġu indirizzati b’mod sostanzjali u b’mod iktar uniformi madwar l-Unjoni, fuq il-bażi ta’ tkabbir ekonomiku u miżuri politiċi rilevanti. Dan ir-Rapport tal-Progress għalhekk jikkostitwixxi kontribuzzjoni importanti għal-laqgħa tal-Kunsill Ewropew f’Ġunju.

Kif ġie elaborat f’dan ir-Rapport tal-Progress, it-tendenza fl-Unjoni hija li l-NPLs qed ikomplu jonqsu. Jenħtieġ li r-robustezza ta’ dan iċ-ċaqliq ’l isfel tinkoraġġixxi lill-Unjoni u lill-Istati Membri tagħha biex iżommu l-isforzi kollettivi tagħhom sabiex jindirizzaw b’mod konvinċenti l-ħażniet ta’ NPLs li fadal u jipprevjenu l-akkumulazzjonijiet futuri tagħhom. B’mod partikolari f’xi Stati Membri, il-proporzjonijiet ta’ NPLs għadhom sfida u jistħoqqilhom attenzjoni kontinwa.

L-elementi kollha tal-Pjan ta’ Azzjoni miftiehem mill-Kunsill f’Lulju 2017 twettqu jew għadhom għaddejjin. Il-Kummissjoni tistieden lill-partijiet ikkonċernati kollha, kemm fil-livell nazzjonali kif ukoll f’dak Ewropew, biex jiffinalizzaw il-miżuri pendenti li għad fadal mingħajr dewmien.

B’mod partikolari, il-Kummissjoni tistieden lill-Parlament Ewropew u lill-Kunsill biex jaqblu malajr dwar l-elementi kollha tal-pakkett komprensiv ta’ miżuri leġiżlattivi proposti f’Marzu 2018 biex jiġu indirizzati l-NPLs. Dan il-pakkett, flimkien mal-avvanzi sinifikanti fit-tnaqqis ta’ NPLs, f’kooperazzjoni mal-ABE, mal-BĊE u mal-Bord Ewropew dwar ir-Riskju Sistemiku, huwa imperattiv biex jiġi appoġġjat ix-xogħol kollettiv li għaddej biex jitnaqqas ir-riskji li jifdal fis-settur bankarju Ewropew u jiffaċilita, b’mod partikolari, it-tlestija tal-Unjoni Bankarja.

1. <https://www.consilium.europa.eu/mt/press/press-releases/2017/07/11/conclusions-non-performing-loans/>. [↑](#footnote-ref-2)
2. Ara wkoll: “Rapport ta’ monitoraġġ dwar l-indikaturi tat-tnaqqis tar-riskju”: <https://www.consilium.europa.eu/media/37029/joint-risk-reduction-monitoring-report-to-eg_november-2018.pdf>. [↑](#footnote-ref-3)
3. Il-proporzjon tal-kapital ta’ Grad 1 huwa l-proporzjon ta’ kapital ewlieni ta’ Grad 1 tal-bank — jiġifieri l-kapital ta’ ekwità u r-riżervi żvelati tiegħu — mal-assi totali tiegħu ppeżati għar-riskju. [↑](#footnote-ref-4)
4. Id-*data* f’din it-taqsima tiġi mill-istatistika dwar il-banek, miżmuma mill-BĊE fil-funzjoni tiegħu ta’ awtorità superviżorja. [↑](#footnote-ref-5)
5. Jiġifieri l-proporzjon ta’ ingranaġġ massimu (id-diviżjoni tal-kapital tal-Grad 1 bl-assi totali tal-bank) li huwa kkalkulat b’mod iktar strett u ppreżentat qabel l-2019, meta jispiċċa l-perjodu ta’ tranżizzjoni. L-effett ta’ taffija tal-perjodu tranżitorju tal-implimentazzjoni huwa injorat. [↑](#footnote-ref-6)
6. COM(2017) 592 tal-11 ta’ Ottubru 2017. [↑](#footnote-ref-7)
7. COM(2018) 133 tal-14 ta’ Marzu 2018. [↑](#footnote-ref-8)
8. F’Novembru 2016, il-Kummissjoni pproponiet pakkett leġiżlattiv importanti biex tirrieżamina d-Direttiva dwar l-Irkupru u r-Riżoluzzjoni tal-Banek (BRRD, Bank Recovery and Resolution Directive), ir-Regolament dwar il-Mekkaniżmu Uniku ta’ Riżoluzzjoni (SRMR, Single Resolution Mechanism Regulation), ir-Raba’ Direttiva dwar ir-Rekwiżiti ta’ Kapital (CRDIV, Capital Requirements Directive IV) u r-Regolament dwar ir-Rekwiżiti ta’ Kapital (CRR, Capital Requirements Regulation) bil-għan li jitnaqqsu iktar ir-riskji li għad fadal fis-settur bankarju. Ara <http://europa.eu/rapid/press-release_IP-16-3731_mt.htm>. [↑](#footnote-ref-9)
9. COM/2016/0723 - 2016/0359 (COD). [↑](#footnote-ref-10)
10. Dan il-proporzjon jindika l-livell ta’ fondi li bank ikollu mwarrba biex ikopri t-telf mis-self. Sors: il-Bank Ċentrali Ewropew. Minħabba n-nuqqas ta’ disponibbiltà ta’ *data* ta’ proviżjonament għal self, il-proporzjon tal-proviżjonament għall-UE ġie kkalkulat billi tqiesu t-tfixkil u l-NPLs għall-istrumenti ta’ dejn kollha (self u titoli ta’ dejn). [↑](#footnote-ref-11)
11. Fil-frattemp, il-proporzjon tas-self improduttiv fil-Portugall mistenni li jkun niżel taħt l-10 % sal-aħħar ta’ Q4-2018. Madankollu, il-BĊE bħalissa għadu fil-proċess li jivvalida d-*data* ta’ tmiem it-trimestru għall-Istati Membri kollha. [↑](#footnote-ref-12)
12. *Noti:* iċ-ċifri jikkorrispondu għall-istituzzjonijiet ta’ kreditu domestiċi u għas-sussidjarji u l-fergħat b’kontroll barrani.

\* L-ebda *data* settorjali ma hija disponibbli għall-UE, għal Malta (jiġifieri Q3-2018) u għal Spanja (jiġifieri Q3-2017). Id-*data* settorjali (jiġifieri l-iskopertura totali għall-unitajiet domestiċi u għall-korporazzjonijiet mhux finanzjarji) għall-Bulgarija, għall-Ġermanja u għall-Ungerija hija disponibbli biss f’ammont riportat.

\*\* Id-*data* dwar il-proviżjonament tas-self mhijiex disponibbli għall-Bulgarija, għall-Ġermanja, għal Spanja (bl-eċċezzjoni ta’ Q3‑2018), għall-Ungerija u għall-UE. F’dawn il-każijiet, iċ-ċifri huma bbażati fuq l-indebolimenti fl-istrumenti kollha ta’ dejn (jiġifieri self u titoli ta’ dejn). [↑](#footnote-ref-13)
13. Sors: il-Bank Ċentrali Ewropew. [↑](#footnote-ref-14)
14. Ir-Regolament (UE) Nru 575/2013 tal-Parlament Ewropew u tal-Kunsill tas-26 ta’ Ġunju 2013 dwar ir-rekwiżiti prudenzjali għall-istituzzjonijiet ta’ kreditu u d-ditti tal-investiment u li jemenda r-Regolament (UE) Nru 648/2012. [↑](#footnote-ref-15)
15. Ir-Regolament (UE) 2019/630 tal-Parlament Ewropew u tal-Kunsill tas-17 ta’ April 2019 li jemenda r-Regolament (UE) Nru 575/2013 fir-rigward tal-kopertura minima għat-telf għal skoperturi improduttivi. [↑](#footnote-ref-16)
16. COM/2018/0135 final - 2018/063 (COD). [↑](#footnote-ref-17)
17. Minbarra l-banek, l-aspetti tal-proposta li huma applikabbli għax-xerrejja u għas-servizzjanti tal-kreditu wkoll isaħħu lil xulxin. [↑](#footnote-ref-18)
18. Il-KMA jistgħu jkunu privati jew (parzjalment) sostnuti pubblikament mingħajr ħtieġa ta’ għajnuna mill-Istat, jekk l-Istat ikun jista’ jitqies li qed jaġixxi bħal kwalunkwe aġent ekonomiku ieħor. Għaldaqstant, jenħtieġ li l-għażla ta’ KMA li tinvolvi għajnuna mill-Istat ma titqiesx bħala s-soluzzjoni awtomatika. F’dan ir-rigward, il-Pjan Iddettaljat jiddeskrivi wkoll ċerti miżuri ta’ għajnuna alternattivi għall-assi indeboliti li mhumiex għajnuna mill-Istat, bħal garanziji mill-Istat li jkunu konformi mas-suq li jippermettu t-titolizzazzjoni tal-NPLs. [↑](#footnote-ref-19)
19. Sa fejn il-pjattaformi jipproċessaw *data* personali, dawn iridu jikkonformaw bis-sħiħ mar-Regolament Ġenerali dwar il-Protezzjoni tad-*Data* (GDPR, General Data Protection Regulation). B’mod partikolari, id-disinn u l-funzjonament tal-pjattaformi jkollhom jiġu speċifikati fid-dettall sabiex tiġi żgurata konformità sħiħa mal-GDPR. [↑](#footnote-ref-20)